**Telephely alkalmasság igazolása 3,5 tonna feletti járművek tárolásához**

A közúti közlekedési nyilvántartásról szóló 1999. évi LXXXIV. törvény szerint a 10 db-nál több 3,5 tonna össztömeget meghaladó tehergépjárművet, autóbuszt üzemeltető tulajdonos székhely, telephely címként csak olyan települési cím bejegyzését kérheti, amelyet a cégjegyzék tartalmaz és e járművek számára ténylegesen tárolási helyül szolgál.

A legfeljebb 10-et üzemeltető üzemben tartó a székhely, telephely címként olyan települési cím bejegyzését is kérheti, amely alkalmasságát a települési önkormányzat jegyzője igazolja, feltéve, hogy az a járművek számára ténylegesen tárolási helyéül szolgál. Azt a tényt, hogy a települési cím szerinti ingatlan alkalmas a járművek tárolására, a települési önkormányzat jegyzője igazolja.

A Közúti közlekedésről szóló 1988. évi I. törvény is előírja, hogy a 3,5 tonna megengedett legnagyobb össztömeg feletti járművek (tehergépkocsi, vontató, pótkocsi, autóbusz) település belterületén való tárolásához hatósági bizonyítványra van szükség.

 A tárolásra való alkalmasságot a hatósági bizonyítvány kiadásával a települési önkormányzat jegyzője állapítja meg.

A kérelem beadására a jármű üzembentartója kötelezett. Amennyiben a hatósági bizonyítvány kiadását követően beálló változások miatt a belterületi ingatlan már nem alkalmas járművek tárolására, a jegyző kötelezi az üzembentartót az ingatlanon történő jármű tárolásának megszüntetésére. Ha az üzembentartó a kötelezésnek határidőn belül nem tesz eleget, a jegyző 500.000 forintig terjedő közigazgatási bírsággal sújtja.

A szabály, miszerint tíznél több jármű üzemeltetése esetén az üzembentartó köteles a járműveket telephelyen tárolni, továbbra is érvényben van. A közút kezelője kivételesen indokolt esetben — olyan helyen, ahol a jármű a közúti forgalmat nem zavarja — hozzájárulhat a közúti közlekedési szolgáltatáshoz használt jármű közúton vagy közterületen való tárolásához (261/2011-es kormányrendelet; 13. § 3. bek.). A legfeljebb 3500 kg legnagyobb megengedett össztömegű gépkocsi a közúton vagy más közterületen is tárolható. (89/1988-as kormányrendelet 7. § 3. bek.). Települések belterületein rendszerint az önkormányzat a közútkezelő.

***Jogszabályok:***

1988. évi I. törvény a közúti közlekedésről

1999. évi LXXXIV. törvény a közúti közlekedési nyilvántartásról